ശബാബ് വാരിക

ശബാബ് വാരിക, കേരളത്തിലെ ഒരു പ്രമുഖ ഇസ്‌ലാമിക വാരികയാണ്. മുജാഹിദ് പ്രസ്ഥാനത്തിന്റെ യുവജന വിഭാഗമായ ഐഎസ്എമ്മിന്റെ (ISM) ഔദ്യോഗിക മുഖപത്രമാണിത്. 1975 ജനുവരി 2-ന് കോഴിക്കോട് നിന്നാണ് ശബാബ് പ്രസിദ്ധീകരണമാരംഭിച്ചത്. 2025-ൽ ഈ പ്രസിദ്ധീകരണം അതിന്റെ അമ്പതാം വാർഷികം ആഘോഷിച്ചു.  കോഴിക്കോട് ആർ എം റോഡിലെ ഇസ്‌ലാഹി പ്രസ്ഥാനത്തിന്റെ ആസ്ഥാനമായ മർകസുദ്ദഅവയിലാണ് ശബാബ് വാരികയുടെ ഓഫീസ് സംവിധാനങ്ങൾ.

 ചരിത്രം 
1971-ൽ മലപ്പുറത്ത് ചേർന്ന ഐ.എസ്.എം (ISM) സംസ്ഥാന കമ്മിറ്റിയിലാണ് സംഘടനയ്ക്ക് സ്വന്തമായി ഒരു പ്രസിദ്ധീകരണം വേണമെന്ന ആശയം ഉയർന്നുവന്നത്. കെ.എൻ.എമ്മിന് കീഴിൽ അൽമനാർ മാസിക പ്രസിദ്ധീകരിച്ചുകൊണ്ടിരിക്കുന്നതിനാൽ ഐ.എസ്.എം ആരംഭിക്കുന്ന പ്രസിദ്ധീകരണം വാരികയോ പാക്ഷികമോ ആകണമെന്ന് ധാരണയായി. 1974-ൽ എറണാകുളത്ത് ചേർന്ന സംസ്ഥാന സമിതി 'ശബാബ്' എന്ന പേരിൽ ഒരു പാക്ഷിക പ്രസിദ്ധീകരണം ആരംഭിക്കാൻ തീരുമാനിച്ചു. കെ.എസ്.കെ. തങ്ങളാണ് ഈ പേര് നിർദ്ദേശിച്ചത്. ചെറിയമുണ്ടം അബ്ദുർറസാഖ് മൗലവിയെ ആദ്യ എഡിറ്ററായും പ്രിന്ററായും പബ്ലിഷറായും തിരഞ്ഞെടുത്തു.

1975 ജനുവരി 2-ന് കോഴിക്കോട് ടൗൺഹാളിൽ വെച്ച് എം. ഷൈഖ് മുഹമ്മദ് മൗലവി ശബാബിന്റെ ആദ്യ ലക്കം പ്രകാശനം ചെയ്തു. എ.വി. അബ്ദുറഹ്മാൻ ഹാജി എം.എൽ.എ ആദ്യ കോപ്പി ഏറ്റുവാങ്ങി. തുടക്കത്തിൽ പാക്ഷികമായിറങ്ങിയ ശബാബ്, 1985 ജനുവരി മുതലാണ് വാരികയായി മാറിയത്.

 ഉള്ളടക്കവും നിലപാടുകളും 
കേരളത്തിലെ മുസ്‌ലിം യുവജനതയുടെ ധൈഷണികമായ ഇടപെടലുകളുടെ അടയാളമായി വർത്തിക്കുന്ന ശബാബ്, ഒരു 'പ്രതി പൊതുമണ്ഡലം' (Counter Public) എന്ന ആശയത്തെ പ്രതിനിധീകരിക്കുന്നു. ഫിലിപ്പോ ഒസെല്ല, കരോലിൻ ഒസെല്ല എന്നീ സോഷ്യോളജിസ്റ്റുകൾ മാപ്പിള പൊതുമണ്ഡല രൂപീകരണത്തിൽ അച്ചടിയുടെ പങ്കിനെക്കുറിച്ച് നടത്തിയ പഠനങ്ങളിൽ ശബാബ് പോലുള്ള പ്രസിദ്ധീകരണങ്ങളെ പരാമർശിക്കുന്നുണ്ട്. മക്തി തങ്ങളും വക്കം മൗലവിയും പോലെയുള്ള നവോത്ഥാന നായകർ മലയാള ഭാഷയെ ഇസ്‌ലാമിക സംവാദങ്ങൾക്കായി തിരഞ്ഞെടുത്തതിന്റെ തുടർച്ചയായാണ് ശബാബും പ്രവർത്തിക്കുന്നത്.

 പ്രധാന ഇടപെടലുകൾ 

 ആദർശ സംവാദങ്ങൾ: ആമിന വദൂദ് നമസ്കാരത്തിന് നേതൃത്വം നൽകിയ സംഭവത്തെക്കുറിച്ചുള്ള വിശകലനങ്ങൾ വാരികയിൽ വന്നിട്ടുണ്ട്. രാഷ്ട്രീയ ഇസ്‌ലാം എന്ന സങ്കല്പത്തോടുള്ള സൈദ്ധാന്തിക വിയോജിപ്പുകൾ ശബാബ് പലപ്പോഴായി രേഖപ്പെടുത്തിയിട്ടുണ്ട്.
 അന്ധവിശ്വാസവിരുദ്ധ പോരാട്ടം: യാഥാസ്ഥിതിക വിഭാഗങ്ങൾക്കിടയിൽ നിലനിന്നിരുന്ന 'അക്ഷരവിലക്കിനെതിരെ' പ്രൊഫ. മങ്കട അബ്ദുൽ അസീസ് മൗലവി എഴുതിയ ലേഖനങ്ങൾ ഇതിൽ പ്രശസ്തമാണ്.
 നവോത്ഥാനത്തിന്റെ ചരിത്രം: നവോത്ഥാനത്തിന്റെ ചരിത്രത്തെയും രീതിശാസ്ത്രത്തെയും കുറിച്ച് ഡോ. എം.എച്ച്. ഇല്യാസ്, മുജീബുർറഹ്മാൻ കിനാലൂർ തുടങ്ങിയവരുടെ പഠനങ്ങൾ ശ്രദ്ധേയമാണ്.
 സാമൂഹിക വിഷയങ്ങൾ: 2005-ൽ എം.ഐ. തങ്ങൾ എഴുതിയ 'ഫാസിസത്തിന്റെ അഞ്ചാം പത്തികൾ' എന്ന ലേഖനം ന്യൂനപക്ഷ രാഷ്ട്രീയത്തിൽ വലിയ ചർച്ചയായിരുന്നു. മുനമ്പം വഖ്ഫ് ഭൂമി വിഷയത്തിലും വാരിക ധീരമായ നിലപാടുകൾ സ്വീകരിച്ചു.
 ഇസ്‌ലാഹിന്റെ രീതിശാസ്ത്രം: കാലികമായ വിഷയങ്ങളിൽ ഇസ്‌ലാഹി നിലപാട് വ്യക്തമാക്കുന്നതിൽ ശബാബ് എന്നും മുൻപന്തിയിലായിരുന്നു. വിശേഷിച്ചും 2000 മുതലുള്ള കാലഘട്ടത്തിൽ 'സലഫിസം' എന്ന വാക്കിന്റെ ചരിത്രത്തെയും രീതിശാസ്ത്രത്തെയും കുറിച്ച് വന്ന ഗവേഷണ ലേഖനങ്ങൾ ശ്രദ്ധേയമാണ്. എല്ലാവരെയും കാഫിറാക്കുന്ന മദ്ഖലി സലഫികളുടെ പ്രവണത ഇസ്‌ലാമികമല്ലെന്ന് 2024 സെപ്തംബറിലെ കവർ സ്റ്റോറിയിലൂടെ ശബാബ് സമർത്ഥിച്ചു. ഫലസ്തീൻ വിഷയത്തിലുൾപ്പെടെ മദ്ഖലി സലഫികൾ സ്വീകരിക്കുന്ന വികലമായ നിലപാടുകളെ ഡോ. സുഫ്‌യാൻ അബ്ദുസ്സത്താർ, അനസ് എടവനക്കാട് തുടങ്ങിയവർ വിശകലനം ചെയ്തു.

 പത്രാധിപ സമിതി 
ചെറിയമുണ്ടം അബ്ദുൽഹമീദ് മദനി ദീർഘകാലം ഇതിന്റെ പത്രാധിപരായിരുന്നു. നിലവിൽ ഡോ. ജമാലുദ്ദീൻ ഫാറൂഖി ചീഫ് എഡിറ്ററായും ഡോ. സുഫ്‌യാൻ അബ്ദുസ്സത്താർ എഡിറ്ററായും പ്രവർത്തിക്കുന്നു. അബൂബക്കർ കാരക്കുന്ന്, സുബൈർ മങ്കട, മുജീബുറഹ്മാൻ കിനാലൂർ, അബ്ദുൽ ജബ്ബാർ തൃപ്പനച്ചി തുടങ്ങി നിരവധി പ്രമുഖർ വിവിധ കാലങ്ങളിൽ പത്രാധിപസമിതിയിൽ സേവനമനുഷ്ഠിച്ചിട്ടുണ്ട്.  ഡോ. സി എ ഫുക്കാർ അലി, കെ പി സകരിയ്യ, ഷബീർ രാരങ്ങോത്ത്, ഹാറൂൻ കക്കാട്, മുഖ്താർ ഉദരംപൊയിൽ, വി കെ ജാബിർ, കെ ടി ജംഷി എന്നിവരും ഐ എസ് എം ഭാരവാഹികളായ ഡോ. കെ ടി അൻവർ സാദത്ത്, ഹാസിൽ മുട്ടിൽ എന്നിവരുമാണ് ഇപ്പോൾ ശബാബിന്റെ സമ്പൂർണ്ണ എഡിറ്റോറിയൽ ബോർഡിൽ സേവനം ചെയ്യുന്നവർ. 

 ഡിജിറ്റൽ രംഗം 
2024 ഡിസംബറിൽ കോഴിക്കോട് വെച്ച് നടന്ന സമ്മേളനത്തിൽ ശബാബ് അമ്പതാം വാർഷിക പ്രഖ്യാപനവും 'ശബാബ് വെബ്സിൻ' ലോഞ്ചിംഗും നടന്നു. വി.കെ. ജാബിറാണ് വെബ്സിന്റെ ചുമതല വഹിക്കുന്നത്.

 അവലംബം